Contingut

# Dibuix de corbes

La icona Corba de la barra d'eines Dibuix obre una barra d'eines que permet dibuixar corbes de Bézier. Les corbes de Bézier es defineixen mitjançant un punt inicial i un punt final, anomenats àncores. La curvatura de la corba de Bézier es defineix mitjançant punts de control ("anses"). Si es mou un punt de control es canvia la forma de la corba de Bézier.

Els punts de control només es veuen en el mode d'"edició de punts". Els punts de control es representen amb cercles, mentre que els punts d'ancoratge es representen amb quadrats. El punt inicial és una mica més gran que els altres punts d'ancoratge.

Els segments amb corbes de Bézier i els segments de línies rectes es poden unir per a formar corbes de Bézier més complexes. Es poden aplicar tres transicions diferents per a unir segments adjacents:

- Un punt d'ancoratge simètric té la mateixa curvatura de línia a cada costat i dues línies de control que es mouen juntes com una línia recta.

- Un punt d'ancoratge suau pot tenir diferents curvatures de línia a cada costat.

- Un punt d'ancoratge a la cantonada té una o dues línies de control independents. Si es canvia un costat, l'altre costat no queda afectat.

## Com utilitzar l'eina Corba

1. A la barra d'eines Dibuix, obriu la barra d'eines Corba i seleccioneu l'eina Corba.

2. Feu clic allà on vulgueu que comenci la corba i arrossegueu cap on vulgueu que vagi. La línia de control indicarà la direcció.

   Manteniu premuda la tecla Maj mentre arrossegueu per restringir la direcció a una graella de 45 graus.

3. Deixeu anar el ratolí allà on hagi d'anar el primer punt de control.

4. Moveu la busca allà on vulgueu que acabi el segment de la corba. La corba segueix la busca.

5. Feu una de les accions següents:

- Feu doble clic a la posició del punt final per acabar de dibuixar la línia.

  Per a crear una forma tancada, feu doble clic al punt inicial de la línia.

- Feu clic i deixeu anar el botó del ratolí per a afegir un punt d'ancoratge. Moveu el ratolí per a dibuixar el segment següent.

- Feu clic i arrossegueu en qualsevol direcció per a afegir un punt d'ancoratge suau.

## Com utilitzar l'eina Línia de forma lliure

1. A la barra d'eines Dibuix, obriu la barra d'eines Corba i seleccioneu l'eina Línia de forma lliure.

2. Feu clic allà on vulgueu que comenci la corba i manteniu premut el botó del ratolí.

3. Dibuixeu la línia de forma lliure de la mateixa manera que ho faríeu amb un llapis.

4. Deixeu anar el botó del ratolí per acabar la línia.

Temes relacionats

Edició de corbes

Conversió d'imatges de mapes de bits en gràfics vectorials

Conversió d'objectes 2D en corbes, polígons i objectes 3D

Conversió de caràcters de text en objectes de dibuix

Ens cal la vostra ajuda!